«Шэшэнфильмыр» зэхуащIыжами…
УФ-м ЩэнхабзэмкIэ и министерствэм «Шэшэнфильмым» сом мелуан 22-рэ хухихат Чехов Антон и «Зэшыгъуэ» рассказыр игъэувын папщIэ. АрщхьэкIэ ахъшэр яIэщIэшхыхьыжри, фильмыр техыныр къэнэжащ. ИужькIэ-щэ?
«Аргументы и факты» газетым зэритхымкIэ, зэрызэгурыIуар зымыгъэпэжа «Шэшэнфильмыр» зэхуащIыжащ, ауэ Грознэ щолажьэ а цIэ дыдэр зезыхьэ нэгъуэщI киностудие.
«Дэ тIур дызэпызыщIэр ди цIэхэр зэрызэтехуэм и закъуэт, — жеIэ «Шэшэнфильмым» и продюсер икIи и унафэщI Терекбаев Беслъэн. — Си уней компаниер къыщызэIусхым Интернетым «Шэшэнфильм» гуэри итакъым, аращ а цIэр къыщIыхэсхар. Дэ долажьэ, къэрал зэхуаку проектхэр догъэзащIэ. Иужь илъэситIым фильмышхуэу тхурэ кIэщIитIрэ тетхащ, Урысеймрэ Индиемрэ зэдай «ЗэныбжьэгъуфIхэр» хэту. Дэ къыддэIэпыкъуащ УФ-м ЩэнхабзэмкIэ и министерствэмрэ езы министр Мединский Владимиррэ. «Русская Фильм-Группа» компаниер тщIыгъуу проект инитI зэфIэдгъэкIащ, къэбэрдей режиссёрхэр ди гъусэу фильмитI дгъэуващ. Ставрополь щыщ режиссер Сатыров Ислъами ди лэжьыгъэм зэ къыхэIэбащ. Мы зэманым Дагъыстэным таурыхъ щытыдох, Иранымрэ Тыркумрэ запытщIэну ди мурадщ».
Кинокомпаниер зэкIэ классикэм тегушхуэркъым. Терекбаев Беслъэн и псалъэхэм ятепщIыхьмэ, апхуэдэ фильмхэм ахъшэшхуэ дыдэ текIуэдэнущ. Ауэ хунэсащ Хэку зауэшхуэм теухуа кино игъэувыну.
